Rupang » Khubor » Tih krem ki Mizo, ha ki khappud bad ka Assam\nAizawl:Hapdeng ka jing ia kynad khappud jong ka Assam bad ka Mizoram, mynta, la ioh khubor ba ki nong shong khappud jong ka Mizoram, ki la sdang ban tih ia ki krem ha ki jaka ba don ha khappud jong kitei ki ar jylla. La iathuh ba kitei ki krem, ki dei ha ki bynta jong ka surok bah Lowirpoua-Kan mun ha Karimganj district.\nNa ka liang ka Assam, ka kynnoh ba kitei ki nongshong khappud, ki la kurup ruh ia 3 kilometre ki jaka kiba don ha Medlichhara Forest Reserve, ha Patharkandi Assembly constituency.\nKa sorkar Mizo ram, ka la pyn khlain bha ia ki shipai jongka ha kitei ki khappud, haduh ha kine ki sngi, ong ka khubor.\nLa iathuh ruh ba ki dkhot jong ka Young Mizo Association lem bad kiwei ki nongshong shnong, ki ia lum lymbung lem bad ki riew paidbah bad ki pyrta pyrshah ia ka sorkar Assam.\nU Jalnur Rahman, DFO ka Karimganj, ula ujor ejahar ha Ratabari Police Station pyrshah ia ki samla Mizo, kiba leit tur sha ki jaka jong ka Assam.\nKi lad khubor, ki iathuh ba ia ki kopi jong ka soskular iasuk ba la ia soi hapdeng ki bor District jong ka Karimganj bad ka Mamit, la thang da ki nongialam ka seng YMA, namar ba kim mynjur satia ia katei ka jing ia soi iasuk kitei ki bor District. La iathuh ba ki nongialam ka YMA, ki la leit tur ruh sha ka iing sah u myntri rangbah ka Assam, kum ka dak jong ka jing pyrshah ia katei ka soskular iasuk jong ki arliang jylla.